Se tkun il-Qorti Kostituzzjonali li tiddeċiedi jekk missier li qiegħed jinżamm il-Ħabs jinħelisx jew le. Ir-raġel qed jgħid li bintu xehdet il-falz, għax imġiegħlha mill-omm tgħid li hu kien jabbużaha sesswalment.  Ilbieraħ rikors f’dan is-sens kien miċħud mill-Qorti ppreseduta mill-Maġistrat Aaron Bugeja. Il-każ seħħ madwar 12-il sena ilu meta t-tifla kellha inqas minn 10 snin. Espert legali qal ma’ tvm.com.mt li jeżisti mekkaniżmu li jista’ jintuża biex dan ir-raġel li s-sena l-oħra beda jiskonta priġunerija ta’ sentejn ħabs jiġi skarċerat. Huwa spejga li fil-Kostituzzjoni tagħna jingħad li l-President għandu s-setgħa li jagħti sospensjoni dwar l-eżekuzzjoni ta’ xi kundanna mogħtija lil dik il-persuna għal xi reat. Fil-Kodiċi Kriminali jingħad ukoll li ebda ħaġa f’dan it-titolu m’għandha tolqot il-prerogattiva ta’ ħniena, iżda l-Prim Ministru fuq talba magħmula lilu minn persuna kkundannata wara att ta’ akkuża jew mingħajr dik it-talba jista’, jirriferixxi l-każ kollu lill-Qorti tal-Appell Kriminali u l-każ għandu mbagħad jiġi ttrattat għall-finijiet kollha bħala appell lil dik il-qorti magħmul mill-persuna kundannata. Jingħad ukoll li jekk jixtieq l-għajnuna tal-Qorti tal-Appell Kriminali fuq xi kwistjoni li tinqala’ fil-każ, jirriferixxi dak il-punt lill-Qorti għall-opinjoni tagħha fuqu, u l-Qorti għandha tqis il-punt hekk mibgħut lilha u tagħti lill-Prim Ministru l-fehma tagħha fuqu skont hekk. Ma’ tvm.com.mt , l-Avukt Tonio Azzopardi qal ilbieraħ li fil-Qorti Kostituzzjonali se jkunu qed jitolbu din l-iskarċerazzjoni. Fakkar li din il-Qorti għandha setgħat kbar u tista’ teżerċithom. Barra minnhekk qal li hemm pendenti quddiem il-President ta’ Malta petizzjoni fejn spjega dawn il-fatti straordinarji għall-aħħar  u sostna li żgur ma jistax ikun li nistennew snin jgħaddu biex jgħaddu proċeduri kontra l-omm u l-bint biex fl-aħħar jinħeles. Ara kif żviluppat l-istorja matul il-jum tal-bieraħ: http://www.tvm.com.mt/news/il-habs-bla-htija-wara-li-bintu-sfat-imgieghla-tghid-li-abbuzaha-sesswalment/